【明報專訊】工聯會立法會勞工界議員梁子穎噚日聯同5名工會代表及區議員,喺政府總部外請願。梁子穎身穿「漢服圓領袍」,「上書」一份共5.5米長、貼滿424張市民祈願紙嘅「巨型奏摺」,佢話要重現唐代傳統「投龍」儀式,「希望做到傳書特首,好似古代時候呢,將呢啲奏摺傳到去皇上、皇帝身上面」。
梁子穎一行人先喊「投龍祈願、傳書特首、以民為本、改善民生」口號,再拉開「奏摺」。佢話,呢424張祈願紙,係喺2月16至18日(大年初七至初九)期間喺將軍澳、灣仔及葵芳擺街站收集到,上面印有「鎏金鐵芯銅龍」圖像,由市民寫好新年願望或意見後,投入「投龍祈願」收集箱。有網民就喺梁子穎facebook留言問係咪「即係話特首係皇帝」咁話。
據工聯會整合意見,涵蓋包括福利、民生、勞工、房屋、經濟等方面,頭3個熱門訴求係要求取消垃圾徵費(14.7%),要求政府「派糖」、派錢或消費券(8.8%)及改善房屋政策(8.4%)。佢哋請願道具上亦有引述個別意見,包括要求復興香港粵語文化(0.6%)、興建有中國特色主題公園(0.6%)、取消23條(0.6%),亦有支持23條立法意見。展板上仲發現有市民訴求係就反修例事件追究前特首林鄭月娥責任。